Med 4,7 millioner kroners GUDP-midler i ryggen skal DTU Aqua undersøge, hvordan Danmark bedst udnytter den stigende forekomst af den ellers forhadte sortmundede kutling.

Fisken er indtil nu blevet set som en plage, når den udkonkurrerer de oprindelige kutlinge-arter og andre lokale arter i Østersøen. Den sortmundede kutling æder simpelthen lokale fiske- og rejearters æg. Samtidig må især fladfiskene konkurrere hårdt om føden med den mindre fisk, der kan gyde op mod seks gange pr. sæson.

GUDP Står for Grønt Udviklings- og Demonstrationsprogram

Uddeler midler til ‘ambitiøs forretningsorienteret nytænkning i det danske fødevareerhverv’.

Har i 2015 uddelt 75 millioner kroner til 14 forskellige projekter.

I nogle områder fanger fiskere op mod et ton af den invasive fisk om dagen. Men de mange døde fisk er uden værdi for fiskeren, som derfor bare hælder fiskene ud i den sårbare Østersø, hvor de nedbrydes og bidrager til lokale iltsvind.

»Man kan vælge, om man vil se på fisken som en dårlig ting eller en god ting. Indtil nu har Danmark set på den som en dårlig ting – både for økosystemer, biodiversitet og fiskerne. Men hvis man i stedet ser kutlingen som en ny ressource, så kan fisken ende med at blive noget, som fiskerne kan tjene penge på,« siger seniorforsker ved DTU Aqua Jane W. Behrens.

Vil koge fiskesuppe på kutlingen

Den invasive fisk bliver højst 25 centimeter og er derfor svær at filetere. Derfor undersøger forskerne på DTU Aqua i samarbejde med Gilleleje Filetfabrik muligheden for at udvikle speciel-designede skæreenheder til filetering af kutlinger. Projektet vil også undersøge, om man kan bearbejde fisken, så de kræsne danske mink vil spise den.

»Det er sværere at få mink til at spise død fisk, end man skulle tro. De friskfangede fisk skal fryses og behandles lynhurtigt før de serveres,« siger Jane Behrens. Ifølge hende er det også vigtigt, at fisken ikke kun kan bruges til dyrefoder.

»Hvis fisken kun kan bruges til dyrefoder, kan prisen i i perioder blive så lav, at det ikke kan betale sig at bringe fisken på land, og så er vi lige vidt.«

Derfor vil DTU-forskerne i samarbejde med michelinrestauranten Studio i København også undersøge, om man kan lave en nordisk fiskesauce som den, man bruger i det asiatiske køkken.

Projektet er estimeret til at vare tre år og har officielt været i gang siden marts 2016.